**Πρόγραμμα του 15ου Φεστιβάλ ΛΕΑ στο Φεστιβάλ Βιβλίου Χανίων**

**Παρασκευή 23 Ιουνίου**

**Φεστιβάλ Βιβλίου Χανίων – Θέατρο «Μίκης Θεοδωράκης»**

**20:00-21:00**

Παρουσίαση βιβλίου: **«Σκυλίσια ζωή και άλλες ακροβασίες» της Άνα Μαρία Σούα**

Η **Άνα Μαρία Σούα** είναι μια Αργεντινή συγγραφέας που έχει βραβευτεί, μεταξύ άλλων, με το Εθνικό Βραβείο Λογοτεχνίας στη χώρα της για την εξαιρετική οξύνοια, τον συγκινησιακό της λόγο και την αίσθηση του χιούμορ στη γραφή της. Στο Φεστιβάλ ΛΕΑ παρουσιάζεται μια συλλογή με τα πιο αντιπροσωπευτικά της διηγήματα, όπου ο αναγνώστης ανακαλύπτει ότι στον κόσμο της Σούα τίποτα δεν είναι αυτό που φαίνεται, τίποτα δεν είναι προβλέψιμο, εξ ου και η μυθοπλασία της τον αιχμαλωτίζει από τις πρώτες γραμμές.

Η συγγραφέας θα συνομιλήσει με τον υπεύθυνο επικοινωνίας του Φεστιβάλ Βιβλίου Χανίων και μεταφραστή **Βασίλη Κιμούλη**.

\*Στα ισπανικά και στα ελληνικά

Με την υποστήριξη του Φεστιβάλ Βιβλίου Χανίων, της Πρεσβείας της Αργεντινής, του Ινστιτούτου Θερβάντες, της Σχολής Abanico, της Navios South American Logistics Inc. και των Εκδόσεων Βακχικόν

**22:00-23:00**

Συνάντηση – παρουσίαση βιβλίου: **«Η νύχτα θα είναι μεγάλη» του Σαντιάγο Γκαμπόα**

Ο Κολομβιανός συγγραφέας **Σαντιάγο Γκαμπόα** στο πρόσφατο αστυνομικό του μυθιστόρημα «Η νύχτα θα είναι μεγάλη» παρουσιάζει ένα σκληρό «θρίλερ», που ξαφνιάζει και καταγράφει με ακρίβεια μια χώρα όπου η βία, η διαφθορά και η απελπισία παίρνουν νέες και όλο και πιο απροσδόκητες μορφές κάθε μέρα. Ένα μικρό κομβόι αυτοκινήτων πέφτει σε ένοπλη ενέδρα σ’ έναν αγροτικό δρόμο στην επαρχία της Καούκα. Ο μόνος μάρτυρας του μακελειού είναι ένα αγόρι. Λίγο αργότερα στον τόπο του ατυχήματος όλα τα ίχνη έχουν εξαφανιστεί: από τα χτυπημένα αυτοκίνητα και τα πτώματα μέχρι τον τελευταίο κάλυκα. Είναι λες και δεν συνέβη τίποτα ποτέ εκεί. Μια ανώνυμη καταγγελία γίνεται αιτία να ξεκινήσει η έρευνα...

Ο Κολομβιανός συγγραφέας συνομιλεί με την Ελληνίδα ιστορικό και δημοσιογράφο **Λένα Ματσιώρη** και τον μεταφραστή **Κώστα Αθανασίου**.

\*Στα ισπανικά και στα ελληνικά

Με την υποστήριξη του Φεστιβάλ Βιβλίου Χανίων, της Κολομβιανής Πρεσβείας στη Ρώμη παράλληλης διαπίστευσης στην Ελλάδα, του Επίτιμου Προξενείου της Κολομβίας στην Αθήνα, του Ινστιτούτου Θερβάντες, της Σχολής Αbanico και των Εκδόσεων Διόπτρα

**Σάββατο 24 Ιουνίου**

**Φεστιβάλ Βιβλίου Χανίων – Θέατρο «Μίκης Θεοδωράκης»**

**19:00-20:00**

Συνάντηση – παρουσίαση βιβλίου: **«Το χειρόγραφο του καθρέφτη και άλλα ανέκδοτα κείμενα» του Λουίς Σεπούλβεδα με φωτογραφίες του Ντανιέλ Μορτζίνσκι**

Ο **Ντανιέλ Μορτζίνσκι**, «ο φωτογράφος των συγγραφέων», έχει αναπτύξει ένα φωτογραφικό έργο και μια αισθητική στενά συνδεδεμένη με τη λογοτεχνία και τη μυσταγωγία της. Από τις πρώτες του φωτογραφίες του Χόρχε Λουίς Μπόρχες, εδώ και 45 χρόνια, o φακός του έχει απαθανατίσει εκατοντάδες συγγραφείς.

Ο Λουίς Σεπούλβεδα έχασε τη μάχη ενάντια στον κορωνοϊό στις 16 Απριλίου 2020. Δύο χρόνια αργότερα ο φίλος και συμφοιτητής του Ντανιέλ Μορτζίνσκι, με τη βοήθεια της οικογένειας του Λουίς Σεπούλβεδα, συγκέντρωσε μια σειρά ανέκδοτα κείμενα που παρουσιάζονται σε αυτό το βιβλίο, διανθισμένα με φωτογραφίες τραβηγμένες στα κοινά ταξίδια που έκαναν οι δυο τους τα τελευταία τριάντα χρόνια. Το βιβλίο έχει μεταφραστεί από τον Αχιλλέα Κυριακίδη για τις Εκδόσεις Opera.

Ο **Ντανιέλ Μορτζίνσκι** συνομιλεί για το φωτογραφικό του έργο και για αυτό το μοναδικό βιβλίο με τον **Λεωνίδα Οικονομάκη**, καθηγητή στο Τμήμα Κοινωνιολογίας του Πανεπιστημίου Κρήτης και συγγραφέα.

\*Στα ισπανικά και στα ελληνικά

Με την υποστήριξη του Φεστιβάλ Βιβλίου Χανίων, της Πρεσβείας της Αργεντινής, του Ινστιτούτου Θερβάντες, της Navios South American Logistics Inc. και των Εκδόσεων Opera

**20:00-21:00**

Παρουσίαση βιβλίου: **«Έντιμοι άνθρωποι» του Λεονάρδο Παδούρα**

Αναμφισβήτητα το καλύτερο από τα μυθιστορήματα με ήρωα τον Μάριο Κόντε, που δημιούργησε ο Κουβανός συγγραφέας **Λεονάρδο Παδούρα**, το «Έντιμοι άνθρωποι» αφηγείται τη δολοφονία ενός πρώην ηγετικού στελέχους της Κούβας την εποχή του μεγάλου αναβρασμού στην Κούβα με την επικείμενη επίσκεψη του Μπαράκ Ομπάμα και το «ξεπάγωμα» των σχέσεων με τις ΗΠΑ.

Είναι η πρώτη επίσημη επίσκεψη Προέδρου των ΗΠΑ στην Κούβα από το 1928 και γιορτάζεται με διάφορες εκδηλώσεις, όπως μια συναυλία των Ρόλινγκ Στόουνς και μια επίδειξη μόδας του οίκου Σανέλ, κάτι που φέρνει μεγάλη αναστάτωση στους ρυθμούς του νησιού. Έτσι, όταν ένα πρώην ηγετικό στέλεχος της κουβανικής κυβέρνησης βρίσκεται δολοφονημένο στο διαμέρισμά του, η αστυνομία, πελαγωμένη από την προεδρική επίσκεψη, απευθύνεται στον Μάριο Κόντε για να ζητήσει τη βοήθειά του στην έρευνα. Σε αυτή την ιστορία έρχεται να προστεθεί μια άλλη που συνέβη πριν από έναν αιώνα, όταν η Αβάνα ήταν η Νίκαια της Καραϊβικής, ενώ ταυτόχρονα ζούσε μια ξέφρενη ζωή υπό την απειλή του κομήτη Χάλεϊ. Προς έκπληξη του Μάριο Κόντε, ανάμεσα στο παρόν και στο παρελθόν θα υπάρξουν δεσμοί που κανείς δεν υποπτεύεται…

Ο συγγραφέας συνομιλεί με τον μεταφραστή του **Κώστα Αθανασίου** και τη δημοσιογράφο και κριτικό λογοτεχνίας **Μικέλα Χαρτουλάρη**.

\*Στα ισπανικά και στα ελληνικά

Με την υποστήριξη του Φεστιβάλ Βιβλίου Χανίων, του Ινστιτούτου Θερβάντες και των Εκδόσεων Καστανιώτη

Σε συνεργασία με την Πρεσβεία της Κούβας

**21:00-22:00**

Παρουσίαση βιβλίου: **«Ο Τονγκολέλε δεν ήξερε να χορεύει» του Σέρχιο Ραμίρες**

Ο **Σέρχιο Ραμίρες** είναι ο νικητής του Βραβείου Θερβάντες 2017, του Βραβείου Μυθιστορήματος Alfaguara και του Λατινοαμερικάνικου Βραβείου Μυθιστορήματος José María Arguedas. Ανήκει στη γενιά των Λατινοαμερικανών συγγραφέων μετά το boom.

Στο μυθιστόρημά του «Ο Τονγκολέλε δεν ήξερε να χορεύει», που κυκλοφορεί από τις **Εκδόσεις Ίκαρος** σε μετάφραση **Μαρίας Παλαιολόγου**, περιγράφει τη Νικαράγουα του 2018, όταν η χώρα συγκλονίστηκε από μια μαζική φοιτητική εξέγερση. Με αφορμή αυτή τη διαμαρτυρία και τη βίαιη καταστολή της από την αστυνομία και τους παραστρατιωτικούς, η οποία είχε ως αποτέλεσμα εκατοντάδες νεκρούς και τραυματίες, ο Σέρχιο Ραμίρες, στο πρώτο του βιβλίο που κυκλοφορεί στα ελληνικά, στήνει αριστοτεχνικά μια πολιτική νουάρ μυθοπλασία με κεντρικό άξονα την πτώση του αρχηγού των μυστικών υπηρεσιών Αναστάσιο Πράδο, γνωστού ως Τονγκολέλε.

Ο Νικαραγουανός συγγραφέας συνομιλεί με τη Ισπανίδα συγγραφέα και διευθύντρια του Ινστιτούτου Θερβάντες  **Πιλαρ Τένα**.

\*Στα ισπανικά και στα ελληνικά

Με την υποστήριξη του Φεστιβάλ Βιβλίου Χανίων, της Acción Cultural Española, της Πρεσβείας της Ισπανίας, του Ινστιτούτου Θερβάντες της Αθήνας και των Εκδόσεων Ίκαρος